**A Zala Vármegyei Területi Választási Bizottság  
2/2025. (IX.12.) számú határozata**

A Zala Vármegyei Területi Választási Bizottság Gyöngy Ramóna (…, személyi azonosító: …) által Magyarföld Helyi Választási Bizottsága 17/2025.(IX.07.) számú határozata ellen benyújtott fellebbezés tárgyában meghozta a következő

**határozatot:**

A Zala Vármegyei Területi Választási Bizottság Magyarföld Helyi Választási Bizottsága 17/2025. (IX.7.) számú határozatát megváltoztatja, a polgármester választást megismételteti, a megismételtetett választás időpontját 2025. október 12. napjára tűzi ki.

A határozat ellen a meghozatalától számított 3 napon belül az ügyben érintett természetes és jogi személy, jogi személyiség nélküli szervezet személyesen, levélben, vagy elektronikus dokumentumként a Kúriához címzett bírósági felülvizsgálat iránti kérelmet nyújthat be a Zala Vármegyei Területi Választási Bizottságnál (8900 Zalaegerszeg, Kosztolányi u. 10.; e-mail: [valasztas@zalamegye.hu](mailto:valasztas@zalamegye.hu)). A bírósági felülvizsgálat iránti kérelmet úgy kell benyújtani, hogy az legkésőbb 2025. szeptember 15-én 16.00 óráig megérkezzen. A bírósági felülvizsgálat iránti kérelem elektronikus dokumentumként való benyújtása esetén a kérelem benyújtójának jogi képviselője minősített elektronikus aláírásával látja el a kérelmet. Az elektronikus dokumentumként benyújtott kérelem mellékleteit oldalhű másolatban elektronikus okirati formába kell alakítani. A bírósági eljárásban az ügyvédi képviselet kötelező. A jogi szakvizsgával rendelkező személy – a szakvizsga-bizonyítvány egyszerű másolatának csatolásával – saját ügyében ügyvédi képviselet nélkül is eljárhat. A bírósági eljárás nem tárgyi illetékmentes. A felülvizsgálati kérelem benyújtóját tárgyi illeték-feljegyzési jog illeti meg.

**Indokolás**

**I.**

Gyöngy Ramóna, …. választópolgár 2025. szeptember 10-én 15.58 órakor e-Papíron keresztül elektronikus aláírással ellátott fellebbezést nyújtott be Magyarföld Helyi Választási Bizottsága 17/2025. (IX.7.) számú határozata ellen. A fellebbezés 2025. szeptember 10-én a kapcsolódó iratanyaggal együtt felterjesztésre került a Területi Választási Bizottsághoz elbírálás céljából.

György Ramóna a 2025. szeptember 7-én tartott időközi polgármester választáson független jelöltként indult, 10 szavazatot kapott, amely 16 szavazattal kevesebb, mint a legmagasabb számú szavazat. A választás során valamennyi jelölt függetlenként indult, Szabó Erzsébet 3, Tóth Zoltán szintén 10, míg Farkas Gábor 26 szavazatot kapott, amely alapján a Helyi Választási Bizottság első fokon megállapította a választás eredményét, Farkas Gábor polgármesterré választását.

Gyöngy Ramóna fellebbezésében a Ve. 2. § (1) bekezdés a) és e) pontjai sérelmének megállapítását, a sérelmezett határozat megsemmisítését és a szavazás megismétlését kérte.

Jogszabályi hivatkozásként a Ve. 2. § (1) bekezdés a) és e) pontjaiban rögzített alapelvek sérelmét jelölte meg. Fellebbezésében előadta, hogy a választást közvetlenül megelőző napokban rövid idő alatt a szavazóköri névjegyzékben szereplők száma szokatlan mértékben megnőtt, több címen 6-10 fő jelentkezett be, a szóbeszéd alapján két konkrét címet valószínűsített. Előadta, hogy a település alacsony lélekszámára tekintettel az új bejelentkezések volumene a HVB által megállapított szavazatkülönbséget objektíve befolyásolhatta. A kihatás értékelésének szempontjai között a friss bejelentkezések időbeli koncentrációját, az azonos címekre bejelentkezők darabszámát, valamint a település alacsony lélekszámát és a tényleges szavazatkülönbséget jelölte meg. Csatolt bizonyítékok körében a HVI-hez beadott közérdekű adatigényléseket hivatkozta, beadványához azonban azokat nem csatolta. A Területi Választási Bizottságot a választópolgárszám emelkedésének nyomon követését lehetővé tévő adatok körének hivatalból történő beszerzésére kérte, amelyre vonatkozóan külön indítványt terjesztett elő közvetlenül a Területi Választási Bizottsághoz címezve a [valasztas@zalamegye.hu](mailto:valasztas@zalamegye.hu) e-mail címre, amely 2025. szeptember 10-én 17.03 órakor érkezett.

**II.**

A Zala Vármegyei Területi Választási Bizottság a Ve. 307/P.§ (2) bekezdés c) pontja alapján megállapította hatáskörét a beadvány elbírálására, mely érdemi vizsgálatra alkalmas.

A kérelmező, mint nyilvántartásba vett polgármesterjelölt érintettsége a fellebbezéssel támadott választási határozat kapcsán fennáll, a jogorvoslati kérelmét a törvényes határidőben, a megsértett jogszabályhelyek megjelölésével terjesztette elő, ezért az megfelel a Ve. 221. § (1) bekezdésében, 223. § (3) bekezdésében, 224. § (2) bekezdésében, (3) bekezdésében, valamint (4) bekezdésében foglalt követelményeknek.

A Zala Vármegyei Területi Választási Bizottság az ügy érdemét illetően kiemeli, hogy a választás eredményét megállapító határozat ellen előterjeszthető jogorvoslati kérelemre a Ve. sajátos rendelkezéseket tartalmaz, a Ve. 241. § (2) bekezdése értelmében a választási bizottságnak a választás eredményét megállapító döntése ellen

a) a szavazatszámláló bizottság szavazóköri eredményt megállapító döntésének törvénysértő voltára, vagy

b) a szavazóköri eredmények összesítésére és a választási eredmény megállapítására vonatkozó szabályok megsértésére

hivatkozással lehet fellebbezést benyújtani.

A Helyi Választási Bizottság eredményt megállapító döntése a határozat mellékletét képező szavazóköri jegyzőkönyv adatain alapul.

A Kúria Kvk.V.39.138/2024/5. számú – hasonló ügyben hozott - határozatában rögzítette hogy „a polgármester-választásról az adott szavazókörben kiállított szavazóköri jegyzőkönyv a szavazóköri választás eredményének összefoglalója, és mint ilyen a szavazatszámláló bizottság szavazóköri eredményt megállapító döntésének minősül. Ezért a szavazóköri jegyzőkönyv adataival, így a választópolgárok számával kapcsolatos jogorvoslati kérelmet a Ve. 211. §-a, 241. § (1) bekezdése és (2) bekezdés a) pontja értelmében a polgármester választás eredményét megállapító választási határozattal szembeni fellebbezésben lehet előterjeszteni.” A választási bizottság határozata „akkor törvényes, ha mind az alaki, mind a tartalmi követelményeknek megfelel. A választási határozattal szembeni hatékony … jogorvoslat érvényesülése érdekében a tartalmi követelmények keretében a választás és a választási eljárás alapelveinek érvényesülése is vizsgálható.”

A Területi Választási Bizottság a Ve. 43. (1) bekezdésében foglaltaknak megfelelően a rendelkezésére álló és a Helyi Választási Irodától adatkérés útján beszerzett bizonyítékok alapján tisztázta a döntéshozatalhoz szükséges tényállást.

A rendelkezésre álló adatok alapján Magyarföld választópolgárszáma

2025.06.30-án 48 fő,

2025.08.27-én 50 fő

2025.08.28-án 51 fő

2025.08.29-én 54 fő

2025.09.03-án 53 fő

2025.09.05-én 65 fő volt.

A 2025.09.05-i névjegyzékzárási adatok szerint a szavazóköri névjegyzékben 65 fő, a mozgóurnás jegyzéken 1 fő szerepelt.

A választópolgárok növekedése az alábbi ingatlanokat érintette a 2025.08.05. és 2025.09.05. közti időszakban.

Bem utca 2/A: 3 főről 11 főre nőtt [Farkas Gábor jelölt érintett, mint bejelentkezett személy]

Bem utca 6.: 1 főről 9 főre nőtt [az ingatlan tulajdonosa Tóth Zoltán polgármester és képviselő jelölt]

Jókai Mór utca 11.: 2 főről 3 főre nőtt [jelöltet nem érintett]

Jókai Mór utca 17/A.: 3 főről 4 főre nőtt [az ingatlan tulajdonosa Avas Szilvia képviselőjelölt]

A fenti időszakban tehát 18 fővel növekedett a választópolgárok száma. Farkas Gábor polgármesterjelölt – a megtámadott határozat alapján az időközi polgármester választás nyertese – 2025.09.04-én létesített lakcímet a településen, tehát 3 nappal a választás időpontja előtt. Farkas Gábor 2024. június 9-én, az általános önkormányzati választás napján is polgármester jelöltként indult Magyarföld településen, de ennél a választásnál is mindössze a szavazás napja előtt 4 nappal létesített lakcímet a községben, majd 2024. július 18-án már újra Lentiben rendelkezett lakcímmel. A 2024. évi általános önkormányzati választáson is jelentősen emelkedett a választópolgárok száma, ugyanis 2024. március 13-án, a névjegyzék előállításakor 44 fő szerepelt a névjegyzékben, majd a választás napján már 65 fő. Rögzíteni szükséges ugyanakkor, hogy ezen választás eredménye ellen jogorvoslati kérelem nem került benyújtásra.

A bemutatott beköltözések szükségképpen kihatottak a választási eredményt megállapító döntésre.

A Pécsi Ítélőtábla Várfölde település polgármester választása tekintetében hozott Pk.III.50.029/2019/7. számú döntésében rögzítette, hogy *„az objektív számadatok a valószínűség szintjét elérő bizonyítékok, önmagukban felvetik a jogsértés gyanúját, hiszen a hirtelen és jelentős népességnövekedésnek, illetőleg a választópolgárok számában történt …. emelkedésnek a választási eredmények befolyásolásának szándékán kívül nincs egyéb ésszerű magyarázata.”*

Bár a választójog gyakorlásának nem feltétele az életvitelszerű helyben lakás, *„ha azonban mindez a választás eredményének befolyásolása céljából történik, az már jogellenes magatartás, egyebek mellett a rendeltetésszerű joggyakorlás követelményébe ütközik.”* A választás tisztasága, a jóhiszemű és rendeltetésszerű joggyakorlás olyan alapelvek, *„melyek a választási eljárás minden szakaszára és minden résztvevőjére kötelező érvényűek, azok megsértése a demokratikus választás mint jogintézmény céljával és tartalmával való visszaélést jelent. A jogosultságok gyakorlása - jelen esetben állandó bejelentett lakóhely létesítése és a választójog gyakorlása - nem irányulhat a jog rendeltetésével össze nem egyeztethető célra - jelen esetben a választás eredményének befolyásolására.”*

A Kúria Kvk.V.39.138/2024/5. számú döntésében rögzítette, hogy *az Alaptörvény XXIII. cikk (5) bekezdése szerint „A helyi önkormányzati képviselők és polgármesterek választásán a választópolgár lakóhelyén vagy bejelentett tartózkodási helyén választhat. A választópolgár a szavazás jogát lakóhelyén vagy bejelentett tartózkodási helyén gyakorolhatja.” A Ve. 168. §-a szerint a választópolgár a lakcíme szerinti szavazókörben szavazhat. A lakóhely megválasztásának joga szabad, és az Alkotmánybíróság a lakcímbejelentés és a választójog összefüggéseit vizsgálva a 3063/2022. (II. 25.) AB számú határozatában rámutatott, hogy a lakóhely fogalma [a polgárok személyi adatainak és lakcímének nyilvántartásáról szóló 1992. évi LXVI. törvény (a továbbiakban: Nytv.) 5. § (2) bekezdés] nem követeli meg az életvitelszerű ott tartózkodást, az elsősorban az állam és a polgár közti hivatalos kapcsolattartást szolgálja. Ebből következik, hogy a választási eljárásban a lakcím sem feltételezi, hogy a választópolgár életvitelszerűen a bejelentett lakcímén tartózkodjon. Mivel azonban a lakcím alapozza meg, hogy a választópolgár egy adott település polgármester választásán részt vehessen, jelen esetben a Ve. tételes jogi rendelkezéseinek betartása ellenére - a lakcím-bejelentéshez kapcsolódó rendeltetésellenes joggyakorlás miatt - a választás alapelveinek sérelme következett be az alábbiakban kifejtettek szerint. Az alapelvi sérelmek egyedi esetben történő vizsgálhatóságára az Alkotmánybíróság hivatkozott döntésének [39] bekezdésében maga is utalt, azt … törvényességi kérdésnek minősítette.*

*Magyarország Alaptörvénye (2011. április 25.) 31. cikk (1) bekezdése alapján „Magyarországon a helyi közügyek intézése és a helyi közhatalom gyakorlása érdekében helyi önkormányzatok működnek.” A helyi önkormányzatok az államszervezet részei és autonómiát élveznek. A helyi önkormányzati rendszer a „nemzeti együttműködést erősíti” és a települések önfenntartási képességére, valamint a helyi közösségek öngondoskodására épül. … rögzíti, hogy a … helyi önkormányzatok működésének élén a közvetlenül választott képviselő-testület áll, amelyet polgármester vezet [Alaptörvény 33. cikk (1) és (2) bekezdése]. Az Alaptörvény B. cikk (1) bekezdése szerint Magyarország független demokratikus jogállam, a jogállamiság elvéből a fentiekre tekintettel levezethető a helyi önkormányzat demokratikus jellege. A helyi önkormányzatok jellemzője, hogy kizárólag helyi szinten működnek, a helyi választópolgárok közösségét megillető jogot gyakorolnak, és ezen jogkörükben a helyi közügyeket önállóan intézik. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 2.§ (1) bekezdése értelmében a helyi önkormányzás gyakorlása során „érvényre jut az állampolgári felelősségérzet”. A helyi önkormányzáshoz való jog olyan kollektív jogosultság, amelynek eredményeképpen „kibontakozik az alkotó együttműködés a helyi közösségen belül”. A Mötv. ezt a kollektív alapjogot a helyi választópolgárok közötti kooperáció, együttműködés és alkotás megvalósítása egyik eszközeként kezeli. A helyi önkormányzati tisztviselők választása tehát a helyi autonómiából, a helyi önkormányzáshoz való jogból fakad. Ennek megfelelően a helyi közösség demokratikus önkormányzati jogait sérti, ha képviselőiről olyan személyek döntenek, akik a lakcím bejelentésén túlmenően semmilyen igazolható módon nem kötődnek a településhez, illetve a helyi közösséghez. Az adott szavazókörben való szavazás jogát a polgár lakcíme alapozza meg, visszaélés esetén azonban a választójog és a lakcím közti kapcsolat megfordul: nem azért szavaz a polgár az adott szavazókörben, mert ott lakik, hanem azért létesít lakcímet, hogy az adott szavazókörben szavazhasson. A polgárok által rövid időn belül, nagy arányban tanúsított ezen magatartása sérti a rendeltetésszerű joggyakorlás követelményét és a választások tisztaságát.*

A Zala Vármegyei Területi Választási Bizottság megállapította, hogy a jogorvoslati beadványban a kihatás értékelésének szempontjai között hivatkozott vonatkozások: a friss bejelentkezések időbeli koncentrációja, az azonos címekre bejelentkezők darabszáma, a település alacsony lélekszáma, valamint a tényleges szavazatkülönbség szempontjai megalapozottak: A bejelentkezések száma a nagyságrendileg 50 választópolgár számú településen a választást megelőző két napban 12 fő, összesen a megelőző hónapban 18 fő volt, a Bem utca 2/A. szám alatti lakosok száma 3 főről 11 főre nőtt, a Bem utca 6. szám alatt 1 főről 9 főre nőtt. A szavazatkülönbség az első és a második legtöbb szavazatot kapó jelöltek között 16 szavazat volt.

Összefoglalóan a Zala Vármegyei Területi Választási Bizottság azt állapította meg, hogy a polgármester-választást megelőzően, 2025.08.27-től 2025.09.07-ig 16 fővel növekedett a településen a választásra jogosultak száma 50-ről 32 %-kkal 66-ra, ezen belül a választást közvetlenül megelőző két napban 12 fővel, azaz 22,2%-kal nőtt. Ezen objektív adatok - figyelembe véve a település nagyságát is - alátámasztják a fellebbezésben állított törvénysértést: a helyi választási bizottság szavazóköri eredményt megállapító döntése sérti a választás tisztaságának megóvását előíró Ve. 2. § (1) bekezdés a) pontjában, valamint a jóhiszemű és rendeltetésszerű joggyakorlás követelményét előíró 2. § (1) bekezdés e) pontjában rögzített választási alapelveket, mert olyan polgárok szavazatait is tartalmazhatja, akik tömegesen, közvetlenül a választás előtt kifejezetten azért létesítettek lakcímet a településen, hogy szavazataikat a választási eredmény befolyásolása érdekében leadhassák. Ez a magatartás ellentétben áll a helyi önkormányzatiság - Alaptörvény 31 - 32. cikkeiben megfogalmazott - lényegével, azaz azzal, hogy a helyi választópolgárok a közösségüket megillető jogaikat, így a polgármesterük megválasztásának jogát szabadon gyakorolhassák. Tekintettel arra, hogy Magyarföld község egy szavazókört alkot, a polgármester választás eredményét kizárólag ezen szavazóköri eredmény adta, ezért a szavazóköri eredményt megállapító döntés törvénysértő volta egyértelműen kihatott a választás eredményére, illetve az azt megállapító választási határozat törvényességére.

A Zala Vármegyei Területi Választási Bizottság rögzíti, hogy a Ve. 108. § (2) bekezdése csupán azt garantálja, hogy a megismételtetett választást követően lakcímet létesítők nem vehetnek részt a választáson.

Fentiekre tekintettel a Zala Vármegyei Területi Választási Bizottság a Kúria Kvk.V.39.138/2024/5. számú, valamint a Pécsi Ítélőtábla Pk.III.50.029/2019/7. számú döntésében foglaltakat irányadónak tekintve a fellebbezés elbírálása tekintetében a határozat rendelkező részében foglaltak szerint döntött.

A Zala Vármegyei Területi Választási Bizottság a tudomására jutott törvénysértésre tekintettel a Ve. 44. § (2) bekezdése alapján kezdeményezi a hatáskörrel rendelkező szerv eljárását, így a benyújtott fellebbezést annak mellékleteivel együtt továbbítja a Zala Vármegyei Rendőr-főkapitányság részére.

**III.**

A határozat a Ve. 307/P.§ (2) bekezdés c) pontján, 231. § (5) bekezdés b) pontján, 7. §-án, 44. § (2) bekezdésén, a jogorvoslatról való tájékoztatás a Ve. 222. §, 223-224. §-ain alapul.

Zalaegerszeg, 2025. szeptember 12.

**Dr. Tuboly János**

**Zala Vármegyei Területi Választási Bizottság**

**elnöke**